b'\n_START_ARTICLE_\nThomas Kuhn\n_START_SECTION_\nBiografie\n_START_PARAGRAPH_\nThomas Kuhn a absolvit cursurile Universit\xc4\x83\xc8\x9bii Harvard unde a studiat fizica. A fost profesor de istoria \xc8\x99tiin\xc8\x9bei la Universitatea Berkeley din California, Universitatea Princeton \xc8\x99i la Institutul Tehnologic al (statului) Massachusetts (MIT).\n_START_SECTION_\nContribu\xc8\x9bie epistemologic\xc4\x83\n_START_PARAGRAPH_\nEste unul dintre cei mai influen\xc8\x9bi filosofi ai \xc8\x99tiin\xc8\x9bei, cartea sa, \xe2\x80\x9eStructura revolu\xc8\x9biilor \xc8\x99tiin\xc8\x9bifice\xe2\x80\x9d (The Structure of Scientific Revolutions), ap\xc4\x83rut\xc4\x83 \xc3\xaen 1962, devenind un studiu de referin\xc8\x9b\xc4\x83 asupra evolu\xc8\x9biei \xc8\x99tiin\xc8\x9bei. _NEWLINE_Teoria lui Kuhn, bazat\xc4\x83 pe observa\xc8\x9biile \xc8\x99i cercet\xc4\x83rile acestuia pe c\xc3\xa2nd era \xc3\xaenc\xc4\x83 student la fizic\xc4\x83, a bulversat lumea academic\xc4\x83 prin viziunea sa inedit\xc4\x83. Ideile sale principale sunt cuprinse \xc3\xaen cartea mai sus amintit\xc4\x83, unde dezvolt\xc4\x83 teoria conform c\xc4\x83reia dezvoltarea \xc8\x99tiin\xc8\x9bei, cre\xc8\x99terea cunoa\xc8\x99terii umane nu este un proces linear, cumulativ, a\xc8\x99a cum sus\xc8\x9binea Karl Popper, ci se petrece \xc3\xaen salturi, perioadele de cercetare lineare (\xc8\x99tiin\xc8\x9ba normal\xc4\x83) altern\xc3\xa2nd cu perioade de criz\xc4\x83 \xc8\x99i revolu\xc8\x9bii \xc8\x99tiin\xc8\x9bifice._NEWLINE_Kuhn introduce \xc8\x99i sus\xc8\x9bine \xc3\xaen lumea academic\xc4\x83 modelul paradigmatic de dezvoltare \xc8\x99tiin\xc8\x9bific\xc4\x83. Conform teoriei, o paradigm\xc4\x83 reprezint\xc4\x83 un set de reguli, norme \xc8\x99i metode de cercetare folosite de c\xc4\x83tre o comunitate \xc8\x99tiin\xc8\x9bific\xc4\x83 \xc3\xaen procesul de cercetare. Kuhn afirm\xc4\x83 c\xc4\x83 folosind aceste paradigme, cercet\xc4\x83torii contribuie la dezvoltarea \xc8\x99tiin\xc8\x9bei normale, adic\xc4\x83 o perioad\xc4\x83 de cre\xc8\x99tere cumulativ\xc4\x83 a \xc8\x99tiin\xc8\x9bei. Dar se \xc3\xaent\xc3\xa2mpl\xc4\x83 s\xc4\x83 apar\xc4\x83 fenomene noi, necunoscute p\xc3\xa2n\xc4\x83 atunci, care nu mai pot fi cercetate cu metodele paradigmei curente, deoarece aceasta nu poate oferi r\xc4\x83spunsuri \xc8\x99i explica\xc8\x9bii mul\xc8\x9bumitoare, palpabile, \xc8\x99tiin\xc8\x9bifice ale fenomenului nou ap\xc4\x83rut. Atunci comunitatea academic\xc4\x83 \xc8\x99i procesul de cercetare intr\xc4\x83 \xc3\xaen criz\xc4\x83. \xc3\x8en acest moment intervine schimbarea de paradigm\xc4\x83, adic\xc4\x83 are loc o revolu\xc8\x9bie \xc8\x99tiin\xc8\x9bific\xc4\x83. A\xc8\x99adar, revolu\xc8\x9bia \xc8\x99tiin\xc8\x9bific\xc4\x83 \xc3\xaenseamn\xc4\x83 \xc3\xaenlocuirea unei paradigme cu o alta, care r\xc4\x83stoarn\xc4\x83 principiile vechii paradigme. Noua paradigm\xc4\x83 cuprinde astfel un nou set de reguli \xc8\x99i metode care vor fi folosite de c\xc4\x83tre cercet\xc4\x83tori \xc3\xaen procesul de cercetare p\xc3\xa2n\xc4\x83 c\xc3\xa2nd \xc8\x99i aceasta la r\xc3\xa2ndul ei va intra \xc3\xaen criz\xc4\x83 \xc8\x99i va fi \xc3\xaenlocuit\xc4\x83 de o alt\xc4\x83 paradigm\xc4\x83. Kuhn observ\xc4\x83 de altfel c\xc4\x83 noile paradigme se \xc3\xaentemeiaz\xc4\x83 contra curentului dominant \xc3\xaen cercetare la un moment dat, merge \xc3\xaen contra principiilor paradigmei curente, neg\xc3\xa2ndu-i chiar principiile, tehnicile, \xc8\x99i metodele de cercetare._NEWLINE_Un alt termen cheie \xc3\xaen teoria lui Thomas Kuhn este ceea ce el a numit incomensurabilitatea teoriilor. Conform acestei sintagme, \xc8\x99tiin\xc8\x9ba se dezvolt\xc4\x83 independent de comunit\xc4\x83\xc8\x9bile \xc8\x99tiin\xc8\x9bifice, fiecare comunitate \xc8\x99tiin\xc8\x9bific\xc4\x83 \xc3\xae\xc8\x99i dezvolt\xc4\x83 o paradigm\xc4\x83 proprie de cercetare, total diferit\xc4\x83 de celelalte paradigme dezvoltate de alte comunit\xc4\x83\xc8\x9bi \xc8\x99tiin\xc8\x9bifice. Nu se poate face compara\xc8\x9bie \xc3\xaentre paradigme, \xc3\xaentre modelele de cercetare, nu se poate spune c\xc4\x83 o paradigm\xc4\x83 este mai bun\xc4\x83 ca alta, deoarece paradigmele se dezvolt\xc4\x83 \xc8\x9bin\xc3\xa2nd seama de caracteristicile comunit\xc4\x83\xc8\x9bii \xc8\x99tiin\xc8\x9bifice c\xc4\x83reia \xc3\xaei apar\xc8\x9bine. Astfel, modelul paradigmatic de cercetare dezvoltat de c\xc4\x83tre o comunitate \xc8\x99tiin\xc8\x9bific\xc4\x83 nu poate fi adoptat sau tradus de c\xc4\x83tre alt\xc4\x83 comunitate \xc8\x99tiin\xc8\x9bific\xc4\x83 datorit\xc4\x83 condi\xc8\x9bion\xc4\x83rilor impuse de limb\xc4\x83. Unii termeni \xc8\x99i unele metode de cercetare cuprind elemente care nu pot fi traduse de c\xc4\x83tre comunitatea care dore\xc8\x99te s\xc4\x83 adopte noua paradigm\xc4\x83.'